Diari Oficial de la Generalitat Valenciana


Sumari del DOGV 9256, del 14-01-2022 (2022/156)

ORDRE 1/2022, de 10 de gener, de la Conselleria d'Educació, Cultura i Esport, per la qual s'estableixen les bases per a la concessió de subvencions a alumnat que curse Formació Professional en centres educatius sostinguts amb fons públics de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9256

Data del DOGV
:   14-01-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/156


Data del document
:   10-01-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública
    * educació
    * formació professional

ORDRE 1/2022, de 10 de gener, de la Conselleria d'Educació, Cultura i Esport, per la qual s'estableixen les bases per a la concessió de subvencions a alumnat que curse Formació Professional en centres educatius sostinguts amb fons públics de la Comunitat Valenciana. [2022/156]  
L'Estatut d'Autonomia de la Comunitat Valenciana estableix en l'article 53 que correspon a la Generalitat la competència exclusiva en la regulació i l'administració de l'ensenyament en tota la seua extensió, nivells i graus, modalitats i especialitats, sense perjudici de les facultats que corresponen a l'Estat.  
La Formació Professional és una peça indispensable per a consolidar un model productiu que intensifique els processos de creació de valor i d'ocupació de qualitat. Amb un calendari de quatre anys d'actuació, el Pla valencià d'impuls i millora de la Formació Professional aprovat pel Consell Valencià de Formació Professional desenvolupa una estratègia integrada dels ensenyaments de Formació Professional, que professionalitza l'ocupació, la igualtat i la innovació, que són objectius fonamentals per al desenvolupament d'una societat avançada a la Comunitat Valenciana.  
Amb el Pla valencià d'impuls i millora de la Formació Professional es pretén aproximar l'FP del sistema educatiu al món laboral, que es concreta en una sèrie d'objectius, entre altres, millorar l'oferta de Formació Professional Dual i la formació pràctica en empreses, així com potenciar i facilitar la realització dels estudis amb independència de la distància des de la seua localitat i les despeses que ocasionen.  
  
El Consell, conscient de la necessitat d'invertir en formació de capital humà, pretén continuar en aquesta línia establint un règim de subvencions amb l'objectiu prioritari de garantir la igualtat de totes les persones en l'exercici del dret a accedir a una educació de qualitat, sense que per raons de llunyania del lloc de residència al centre docent que oferisca els estudis, ni la distància als centres de treball per a la realització dels mòduls FCT o la realització d'activitats formatives de Formació Professional Dual en administracions públiques i sector privat, condicione la seua elecció formativa. Es pretén que arriben a una majoria d'estudiants de cicles formatius de la Comunitat Valenciana, i així afavorir la competència, la igualtat d'oportunitats i l'excel·lència en el rendiment acadèmic.  
  
Aquesta ordre estableix les bases per les quals han de regir-se les successives convocatòries de subvencions per a la realització d'estudis de cicles formatius de Formació Professional en centres docents sostinguts amb fons públics de la Comunitat Valenciana, i els proporciona un marc jurídic comú que contribueix a racionalitzar-les, sistematitzar-les i simplificar-les.  
En compliment del que es disposa en l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquestes bases reguladores no necessiten ser notificades a la Comissió Europea per no estar subjectes als requisits de l'article 107.1 del Tractat de funcionament de la Unió Europea. Les persones físiques i jurídiques destinatàries no tenen la condició d'empresa a la qual es reporte avantatge econòmic, i no hi ha falsejament de la competència perquè no afecta els intercanvis comercials.  
A aquesta ordre, pel seu caràcter de subvenció, li és aplicable la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i, en els preceptes que siga aplicable, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. Així mateix, també és aplicable la normativa bàsica de procediment administratiu i d'ensenyaments de Formació Professional.  
  
S'ha buscat la racionalització del procediment de concessió de les subvencions, seguint el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
En el procés d'elaboració d'aquesta ordre, l'Advocacia General de la Generalitat i la Intervenció Delegada de la conselleria competent en matèria de formació professional de centres docents han emés els seus preceptius informes, d'acord amb l'article 165, relatiu a les bases reguladores de la concessió de subvencions de la Llei 1/2015, de 6 de febrer.  
  
El contingut d'aquesta ordre ha sigut traslladat a les taules sectorials a l'efecte de consulta i participació.  
Per tot això, en virtut de les atribucions que em confereix l'article 28 de la Llei 5/1983, de 30 de desembre, de la Generalitat, del Consell, l'article 160 de l'esmentada Llei 1/2015, i el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, a proposta de la Direcció General de Formació Professional i Ensenyaments de Règim Especial,  
  
  
ORDENE  
  
Aprovar les bases reguladores per a la concessió de subvencions a alumnat que curse Formació Professional en centres educatius sostinguts amb fons públics de la Comunitat Valenciana, següents.  
  
Primera. Objecte i finançament  
1. L'objecte d'aquesta ordre és establir les bases per les quals es regiran les concessions de subvencions destinades a l'alumnat que realitze estudis de cicles formatius de Formació Professional (d'ara en avant FP) en centres docents sostinguts amb fons públics de la Comunitat Valenciana, perquè l'elecció formativa no quede condicionada per raons de distància als centres de treball, centres docents o la realització d'activitats de Formació Professional Dual en organismes públics o privats.  
2. Els ensenyaments susceptibles de subvenció corresponent a cada convocatòria són:  
a) Cicles de Formació Professional Bàsica.  
b) Cicles formatius de grau mitjà.  
c) Cicles formatius de grau superior.  
d) Cursos d'especialització de Formació Professional.  
3. Per a cada exercici pressupostari es convocaran aquelles subvencions incloses en els pressupostos de la Generalitat amb càrrec a l'aplicació i programa pressupostari que s'indique en la corresponent convocatòria.  
  
Segona. Finalitat de les subvencions  
Les convocatòries de subvencions que es dicten a l'empara d'aquesta ordre, prèviament concretades en el Pla estratègic de subvencions de la conselleria competent en matèria d'educació, atendran alguna o algunes de les finalitats següents:  
1. Proporcionar una ajuda a l'alumnat que combine l'activitat formativa en el centre educatiu amb l'activitat en un centre de treball mitjançant el model d'FP Dual en les administracions públiques del sector públic estatal, autonòmic, local o en universitats, així com ens autònoms.  
2. Proporcionar una ajuda a l'alumnat per a realitzar l'FP Dual en empreses de la Comunitat Valenciana o de la resta de l'Estat, una vegada acreditada la necessitat de desplaçament per a adquirir les competències predeterminades en el lloc formatiu.  
3. Proporcionar una ajuda a l'alumnat per a realitzar la formació en centres de treball (FCT) total o parcial quan el centre de treball es trobe allunyat del centre educatiu o en una altra comunitat autònoma.  
4. Sufragar totalment o parcialment les despeses derivades de residència, transport i manutenció, per a alumnat que curse cicles d'FP en centres allunyats de la seua residència habitual.  
  
Tercera. Quanties de les subvencions  
Les quanties màximes de les subvencions i/o nombre màxim de subvencions es fixaran en les corresponents convocatòries atenent les disponibilitats pressupostàries.  
El repartiment entre les sol·licituds es realitzarà per ordre de prioritat, de major a menor puntuació, fins al límit fixat en la convocatòria dins del crèdit disponible, i s'adjudicaran aquelles que hagen obtingut major puntuació en aplicació dels criteris de baremació.  
En el cas que el crèdit consignat en una línia de subvenció en la convocatòria siga suficient, atenent el nombre de sol·licituds admeses a tràmit una vegada finalitzat el termini de presentació, no serà necessari fixar un ordre de prelació entre les sol·licituds presentades que reunisquen els requisits establits, en virtut del que es disposa en l'article 55 del Reglament de la Llei general de subvencions.  
En aquest cas, l'òrgan competent podrà prorratejar l'import global màxim destinat a les subvencions entre els beneficiaris de la subvenció fins a esgotar el crèdit, segons el que es preveu en l'article 22 de la Llei general de subvencions.  
  
Quarta. Requisits de les persones sol·licitants  
1. Per a ser beneficiari d'aquestes ajudes, s'hauran de complir els requisits següents:  
a) Presentar la sol·licitud i documentació requerides en la forma i termini que es determinen en les corresponents convocatòries.  
b) Ser espanyol. En el cas de ciutadans de la Unió o dels seus familiars, beneficiaris dels drets de lliure circulació i residència, es requerirà que tinguen la condició de residents permanents o que acrediten ser treballadors per compte propi o d'altri.  
En el supòsit d'estrangers no comunitaris, s'aplicarà el que es disposa en la normativa sobre drets i llibertats dels estrangers a Espanya i la seua integració social.  
Tota persona sol·licitant ha de tindre el DNI o NIE en vigor en el moment de presentar la sol·licitud i la documentació pertinents.  
c) Ser resident a la Comunitat Valenciana.  
d) Cursar l'any de la convocatòria algun dels cicles objecte d'aquesta ordre en centres docents sostinguts amb fons públics de la Comunitat Valenciana.  
En el cas de centres privats, el curs del cicle formatiu haurà d'estar concertat l'any acadèmic de la convocatòria de subvencions.  
  
e) En cap cas podran obtindre la condició de beneficiaris les persones determinades en l'article 13 de la Llei 38/2003, de 17 de novembre, i qualsevol altra norma aplicable en matèria de subvencions.  
  
2. Tindran la consideració legal de persones beneficiàries de les subvencions els estudiants o les estudiants que perceben l'import de la subvenció bé directament, bé a través d'una tercera persona.  
3. Només podrà obtindre's subvenció durant el nombre d'anys que dure el pla d'estudis.  
Les persones beneficiàries afectades per una diversitat funcional igual o superior al 65 % que hagen aplicat la deducció de càrrega lectiva disposaran de fins al doble d'anys que dure el pla d'estudis.  
  
4. Cada convocatòria determinarà els requisits específics que, a més, han de complir les persones sol·licitants en funció de la finalitat de les subvencions.  
5. El compliment d'aquests requisits s'haurà de mantindre al llarg del curs acadèmic per al qual se sol·licita la subvenció.  
  
Cinquena. Requisits específics, segons la finalitat de la subvenció  
1. Per a sol·licitar subvenció per realitzar l'activitat formativa d'FP Dual en administracions públiques, es requereix:  
a) Estar matriculat en modalitat dual en el curs acadèmic de la convocatòria en el cicle per al qual se sol·licita la subvenció.  
b) Desenvolupar la formació dual en administracions públiques del sector públic estatal, autonòmic, local o en universitats, així com ens autònoms.  
2. Per a sol·licitar subvenció per realitzar l'activitat formativa d'FP Dual en empreses, es requereix:  
a) Estar matriculat en modalitat dual en el curs acadèmic de la convocatòria en el cicle per al qual sol·licita la subvenció.  
b) Desenvolupar formació dual en empreses de la Comunitat Valenciana o de la resta de l'Estat.  
c) La distància mínima exigible entre el centre de treball i el centre docent o domicili habitual s'establirà en les corresponents convocatòries.  
3. Per a subvencions per realitzar l'FCT en centres de treball allunyats del centre docent, es requereix:  
a) Estar matriculat i realitzar un mòdul professional d'FCT totalment o parcialment, amb un mínim de 100 hores durant el curs acadèmic de la convocatòria, en el cicle per al qual se sol·licita la subvenció.  
b) La distància mínima exigible entre el centre de treball i el centre docent s'establirà en les corresponents convocatòries.  
4. Per a subvencions per residència, i/o transport i manutenció, s'haurà de complir el següent:  
a) La distància mínima exigible entre el centre docent i el domicili habitual s'establirà en les corresponents convocatòries.  
b) La modalitat de matrícula dels estudis serà tant presencial com semipresencial o a distància.  
c) En el cas d'incloure ajuda a residència, el beneficiari ha de residir fora del domicili habitual durant tot el curs acadèmic, a excepció dels períodes vacacionals, a causa de la distància entre el seu domicili habitual i el centre educatiu, dels mitjans de transport existents i dels horaris lectius. Només es contemplarà el transport de cap de setmana entre el domicili habitual i el de residència.  
  
Sisena. Puntuació i ordenació de les sol·licituds admeses  
1. Les sol·licituds que complisquen els requisits de concessió es puntuaran d'acord amb els criteris i barems d'aquesta ordre, segons la seua finalitat:  
a) FP Dual en administracions públiques  
- Per a les sol·licituds de primer curs, la puntuació serà la nota d'accés al cicle per al qual se sol·licita la subvenció o nota mitjana del curs realitzat si ha finalitzat el curs acadèmic de la convocatòria.   
- Per a la resta de cursos, la puntuació serà la nota mitjana del curs anterior del cicle en qüestió, o nota mitjana del curs realitzat si ha finalitzat el curs acadèmic de la convocatòria.  
- Els mòduls del curs no avaluats o amb renúncia a convocatòria es baremaran amb un valor 0, a l'efecte de càlcul de la mitjana.  
- Les notes tindran una aproximació de 2 decimals, amb arredoniment matemàtic.  
- Quan no existisquen qualificacions numèriques, les qualificacions obtingudes es computaran segons el següent barem:  
  
Qualificació Nota  
Matrícula d'honor 10  
Excel·lent 9  
Notable 7  
Aprovat o apte 5  
Convalidat 5  
No presentat/avaluat 0  
  
  
b) FP Dual en empreses  
- Les sol·licituds admeses a tràmit es puntuaran segons la distància entre el centre docent i el lloc de realització de l'activitat formativa subvencionada. Es considerarà la trajectòria de menor distància i/o temps, seguint el trajecte més accessible i segur, assignant la següent puntuació:  
  
Distància Puntuació  
Fins a 15 km 1  
Fins a 20 km 2  
Fins a 50 km 3  
Més de 50 km 4  
  
  
- En la determinació de la trajectòria es podrà emprar qualsevol de les aplicacions d'ús comú existents, sent el centre receptor de sol·licituds el responsable de fixar-la en cas de discrepància amb la sol·licitud, sempre en atenció als principis d'eficàcia, accessibilitat i menor distancia i/o temps necessari per a la realització dels trajectes.  
  
- Només en el cas que això no siga possible, se certificarà per l'ajuntament corresponent a petició de l'interessat.  
c) FCT en centres de treball allunyats del centre docent  
Es puntuarà de manera idèntica i amb els mateixos criteris aplicats en la modalitat d'FP Dual en empreses.  
d) Residència, transport i manutenció  
La puntuació de les sol·licituds estarà en relació amb la distància entre el centre docent en què estiga matriculat i el domicili habitual de l'alumne o alumna, aplicant el següent barem:  
  
Distància Puntuació  
Fins a 15 km 1  
Fins a 30 km 2  
Més de 30 km 3  
  
  
En el cas de sol·licituds per a matrícules en modalitat semipresencial o a distància, s'aplicarà el coeficient reductor de la quantia que determine la convocatòria corresponent.  
Les convocatòries establiran si les quanties per distància inclouen l'ajuda per residència, o com una quantia addicional al transport i manutenció.  
2. La prioritat per a la concessió de les subvencions d'entre totes les sol·licituds admeses serà per ordre de major a menor puntuació.  
3. Com a criteri general d'atorgament de les ajudes, aquestes es concediran de manera que abaste el major nombre de sol·licitants possible d'entre els que complisquen els requisits objectius de concessió, dins de les disponibilitats pressupostàries.  
  
Setena. Iniciació del procediment  
El procediment de concessió de les subvencions es tramitarà en règim de concurrència competitiva i s'iniciarà d'ofici mitjançant publicació en el Diari Oficial de la Generalitat Valenciana de la convocatòria aprovada per resolució de la persona titular de la conselleria competent en matèria d'educació.  
Atenent la possibilitat de compliment dels requisits de les diferents modalitats de subvenció al llarg del curs escolar, les convocatòries es podran realitzar en resolucions separades segons modalitat, a fi de facilitar i assegurar que aquestes arriben al major nombre d'estudiants possible.  
  
Huitena. Termini i lloc de presentació de sol·licituds  
1. El termini de presentació de sol·licituds serà l'establit en la corresponent convocatòria, i s'emprarà el model que s'establisca a aquest efecte. L'incompliment d'aquest termini determinarà automàticament l'exclusió.  
2. La sol·licitud i documentació aportada es presentaran en el centre docent que establisca la resolució de convocatòria, per qualsevol dels mitjans que s'hi establisquen.  
3. Si la sol·licitud no reuneix els requisits establits en la convocatòria, es requerirà l'interessat per a esmenar les deficiències en el termini màxim i improrrogable de 10 dies hàbils. Si no realitza l'esmena, es considerarà que desisteix de la seua sol·licitud; tot això de conformitat amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques.  
4. En qualsevol moment del procediment, l'Administració podrà requerir l'aportació dels documents justificatius de qualsevol de les dades incorporades a la sol·licitud.  
5. La conselleria amb competències en matèria d'educació podrà comprovar les dades acadèmiques de les persones sol·licitants registrades en els sistemes d'informació i gestió educativa pertanyents a aquesta, així com demanar les dades acadèmiques d'altres administracions educatives.  
  
Novena. Documentació a aportar  
La documentació general que es presentarà juntament amb la sol·licitud serà la següent:  
1. Declaració responsable subscrita pel sol·licitant en la qual manifeste, sota la seua responsabilitat, que les dades incorporades a la sol·licitud s'ajusten a la realitat, que compleix els requisits exigits en la convocatòria, que disposa de la documentació que així ho acredita, que la posarà a la disposició de l'Administració quan li siga requerida, i que es compromet a mantindre el compliment dels requisits i obligacions durant el període de temps que cobrisca la subvenció.  
2. Imprés de domiciliació bancària per a efectuar del pagament de la quantia concedida, que s'establirà en la convocatòria corresponent.  
3. En els supòsits de sol·licituds de subvenció la finalitat de la qual incloga sufragar les despeses per residència, es podrà exigir en les convocatòries la documentació acreditativa del gaudi i pagament de l'activitat subvencionada.  
4. S'aportarà qualsevol altra documentació addicional que es puga requerir en les convocatòries de subvencions, sempre d'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques.  
  
Desena. Instrucció del procediment  
1. L'òrgan competent per a l'ordenació i instrucció de l'expedient serà la direcció general amb competències en matèria de formació professional.  
2. Els centres docents receptors de les sol·licituds verificaran el compliment dels requisits per a adquirir la condició de beneficiari, i requeriran l'esmena de sol·licituds que pertoque.  
Les convocatòries establiran els centres que tenen la condició de receptors de les sol·licituds.  
3. Una vegada admeses a tràmit les sol·licituds, els centres receptors elaboraran i certificaran les relacions de sol·licitants amb les puntuacions obtingudes segons l'ordre de bases i convocatòria, així com una relació motivada de sol·licitants que no complisquen els requisits d'obtenció de les ajudes.  
En el termini que determine la convocatòria, no superior a un mes a comptar de la fi del termini de presentació de les sol·licituds, els centres educatius elevaran a l'òrgan instructor un informe que certifique el compliment o incompliment dels requisits dels sol·licitants, així com les relacions de puntuacions obtingudes, en la forma que la convocatòria determine.  
4. En els centres docents de titularitat de la Generalitat, les sol·licituds i la documentació aportades per les persones interessades quedaran arxivades en el centre educatiu a la disposició de la Inspecció d'Educació, les direccions territorials amb competències en matèria d'educació i la direcció general amb competències en matèria de formació professional.  
Si és el cas, la resta de centres educatius remetran les sol·licituds i la documentació adjunta al seu centre públic d'adscripció.  
5. La comissió de valoració establirà la prelació, aplicant els criteris establits en las bases, entre les sol·licituds a partir de les relacions enviades pels centres educatius.  
Així mateix, realitzarà la proposta provisional de concessió i denegació de subvencions amb el límit fixat en la convocatòria dins del crèdit disponible, i s'adjudicaran aquelles que hagen obtingut major puntuació en aplicació dels criteris establits.  
6. Les propostes provisionals de concessió i denegació es remetran a cada centre educatiu receptor de sol·licituds, a fi de detectar possibles errors en la baremació.  
7. Publicades aquestes llistes provisionals de sol·licituds, les persones interessades tindran un termini de tres dies hàbils, comptats a partir de la inserció en els taulers d'anuncis dels centres educatius, per a esmenar els defectes observats i presentar les al·legacions oportunes per mitjà de l'aportació en el mateix centre receptor de la documentació que estimen adequada.  
Amb la informació facilitada per les persones interessades, el centre realitzarà les correccions que corresponga i les comunicarà a l'òrgan instructor del procediment.  
8. La comissió de valoració establirà la prelació definitiva entre les sol·licituds a partir de les correccions enviades pels centres educatius i aplicant els criteris establits en les bases.  
Així mateix, realitzarà la proposta definitiva de concessió i denegació de subvencions amb el límit fixat en la convocatòria dins del crèdit disponible, i s'adjudicaran aquelles que hagen obtingut major puntuació en aplicació dels criteris establits.  
  
Onzena. Comissió de valoració  
1. La comissió de valoració es constituirà en la direcció general amb competències en matèria de formació professional de centres educatius, i estarà integrada pels membres següents:  
a) Presidència: el director o directora general competent en matèria de formació professional o persona en qui delegue.  
b) Vocals:  
- El cap o la cap del servei competent en matèria de formació professional o persona en qui delegue.  
- Un inspector o inspectora de la Inspecció General d'Educació.  
  
- Un director o directora d'un centre integrat de Formació Professional o d'un IES designat per la direcció general competent en matèria d'FP.  
- Secretaria: un tècnic o tècnica de la direcció general competent en matèria d'FP.  
2. El funcionament d'aquest òrgan s'ajustarà al que disposen les normes que conté a aquest efecte la secció tercera del capítol II de la Llei 40/2015, d'1 d'octubre, de règim jurídic del sector públic.  
3. De les reunions que realitze aquesta comissió de valoració s'estendrà una acta que posteriorment s'elevarà a la persona titular de la direcció general amb competències en matèria de formació professional.  
  
  
Dotzena. Resolució del procediment  
1. A la vista de la proposta de la comissió de valoració, la persona titular de la direcció general amb competències en matèria de formació professional resoldrà motivadament la concessió i denegació de les subvencions i ordenarà la publicació de les relacions de persones sol·licitants a les quals se'ls concedeix o denega la subvenció en el Diari Oficial de la Generalitat Valenciana. Aquesta publicació produirà efectes de notificació a les persones interessades d'acord amb el que estableix la Llei 39/2015, d'1 d'octubre.  
2. La resolució, que posarà fi a la via administrativa, haurà de ser dictada en el termini màxim de sis mesos a partir del dia de publicació de la convocatòria, sense perjudici de l'ampliació de terminis prevista en l'article 21 de la Llei 39/2015, d'1 d'octubre.  
3. L'efecte que produirà el silenci administratiu serà desestimatori de la sol·licitud de subvenció si transcorre el termini sense que es dicte ni es publique la resolució corresponent, d'acord amb l'article 25.5 de la Llei 38/2003, de 17 de novembre, general de subvencions, sense perjudici de l'obligació legal de l'Administració de resoldre, de conformitat amb la normativa reguladora del procediment administratiu comú de les administracions públiques.  
4. Les convocatòries es podran resoldre parcialment per modalitats, amb la finalitat d'agilitar la resolució i el pagament de les ajudes, ja que existeixen diferents modalitats de dotacions econòmiques independents entre si la concurrència competitiva de les quals es desenvolupa en l'àmbit de la mateixa modalitat.  
  
Tretzena. Pagament de les quanties  
El pagament de les quanties s'efectuarà al compte bancari que s'haja consignat en el model de domiciliació bancària aportat juntament amb la sol·licitud.  
Haurà d'estar oberta a nom del beneficiari o beneficiària i, tractant-se de menors, també de la persona que els represente legalment.  
  
  
Catorzena. Compatibilitats  
Aquestes ajudes seran compatibles amb altres subvencions, ajudes o ingressos, procedents d'altres administracions públiques, destinats a la mateixa finalitat, sempre que, en concurrència amb aquestes, no supere el cost de l'activitat que se subvenciona.  
Quan ho considere procedent, la direcció general competent en matèria de formació professional de centres docents podrà establir les incompatibilitats oportunes en les corresponents convocatòries.  
  
Quinzena. Tractament de dades de caràcter personal  
1. La gestió de les ajudes regulades en aquestes bases requereix el tractament de dades de caràcter personal, i s'hauran de contemplar les mesures i garanties previstes en la normativa referent a la matèria, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (d'ara en avant, Reglament general de protecció de dades), i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. En el disseny dels formularis i en la sol·licitud de documentació s'hauran de tindre en compte els principis de protecció de dades. En concret, les dades personals seran:  
a) Adequades, pertinents i limitades al que siga necessari en relació amb els fins per als quals són tractades. En aquest sentit:  
- Els formularis i la documentació sol·licitada seran proporcionals a les necessitats de gestió i concessió de les ajudes.  
- La publicació de dades s'efectuarà tenint en compte el que es disposa en la disposició addicional 7a de la Llei orgànica 3/2018, de 5 de desembre, de protecció de dades personals i garantia dels drets digitals, i en qualsevol altra recomanació o directriu realitzada pels òrgans competents en matèria de protecció de dades i en matèria de publicitat de subvencions.  
b) Les dades seran exactes i, si és necessari, actualitzades; els sol·licitants es responsabilitzaran de la veracitat dels documents que presenten; en tot cas, es tindrà en compte que l'entitat convocant no serà responsable de la inexactitud de les dades quan hagen sigut aportades per les persones sol·licitants o els seus representants, o obtingudes de registres públics, sense perjudici de la potestat de verificació de l'administració convocant.  
c) Les dades es conservaran durant el temps necessari per a complir la finalitat per a la qual es van demanar i per a determinar les possibles responsabilitats que es puguen derivar d'aquesta finalitat i del tractament de les dades, i de conformitat amb normativa d'arxius i documentació.  
En tot cas, la informació que es publique en el portal de transparència es conservarà durant els quatre anys naturals següents a l'any en què es va concedir la subvenció, si bé, en el cas de concessions a favor de persones físiques, la publicitat es redueix a l'any de concessió i a l'any següent. Passats els terminis esmentats, les dades deixaran de ser publicades.  
3. Amb caràcter general, la finalitat per al tractament de dades personals en relació amb aquesta norma serà la gestió de la concessió d'ajudes tenint com a bases de licitud general les següents:  
a) Estaran legitimats per l'interés públic els tractaments de dades realitzats per a la gestió general de les subvencions, com la gestió de sol·licituds i els actes d'instrucció.  
b) Tindran com a base de legitimació el compliment d'una obligació legal els següents tractaments en relació amb les normes que es detallen a continuació:  
- Llei general de subvencions: les publicacions realitzades amb efectes de notificació d'acord amb les normes del procediment administratiu comú, la comunicació de dades a la Base de Dades Nacional de Subvencions i les dades comunicades a conseqüència de la justificació de les ajudes.  
- Legislació sobre transparència: les publicacions realitzades en el portal de transparència.  
4. La convocatòria de les ajudes haurà d'identificar de manera clara la informació següent:  
a) Identitat i les dades de contacte del responsable del tractament i del seu delegat o delegada de protecció de dades.  
b) Fins del tractament a què es destinen les dades personals i la base jurídica del tractament d'acord amb el que s'estableix en el punt 3r d'aquest article.  
c) Destinataris o les categories de destinataris de les dades personals.  
d) Identificació de les transferències internacionals de dades.  
e) Termini durant el qual es conservaran les dades personals.  
f) Informació relativa a l'exercici dels drets de protecció de dades.  
  
g) Dret a presentar una reclamació davant d'una autoritat de control.  
  
h) Si l'interessat està obligat a facilitar les dades personals i està informat de les possibles conseqüències en cas de no facilitar-les.  
  
En el cas que es recullen dades, tant en la sol·licitud com en el procediment de justificació, de terceres persones que no siguen la persona sol·licitant o representant, haurà de proporcionar-se un document que permeta el compliment del que s'estableix en aquest article, i s'haurà d'incloure en la declaració responsable l'obligació del sol·licitant o representant d'informar aquelles persones de les quals s'aporten dades per a l'obtenció de la subvenció.  
5. Quan l'Administració obtinga o consulte dades o informacions de fonts diferents a les proporcionades per la persona sol·licitant o interessada, haurà de sol·licitar autorització d'aquesta, llevat que aquesta consulta o recollida d'informació puga realitzar-se en virtut del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques; es referisca a la potestat de verificació de les administracions regulada en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, o estiga expressament prevista en una norma amb rang de llei, i en aquest cas haurà de proporcionar a la persona interessada la possibilitat d'oposar-se a aquesta consulta.  
6. Si la gestió d'ajudes comporta el tractament de dades de categories especials o de grups de persones afectades en situació d'especial vulnerabilitat, hauran d'adoptar-se les mesures addicionals següents:  
  
- La publicació amb efectes de notificació es realitzarà d'acord amb el que s'estableix en l'article 46 de la Llei 39/2015 o de manera que no es puga identificar les persones beneficiàries.  
- No es publicaran dades personals en el portal de transparència.  
- Es realitzarà una avaluació d'impacte en els termes de la normativa de protecció de dades, que podrà ser general per a un conjunt d'ajudes o, en cas de ser necessari, particular respecte d'una línia de subvencions concretes, llevat que existisca un mandat legal que indique que no és obligatori realitzar aquesta avaluació o quan ja s'haja realitzat una avaluació d'impacte en la protecció de dades completa.  
  
Setzena. Informació i difusió  
Els equips directius dels centres docents sostinguts amb fons públics establiran les mesures necessàries perquè aquesta ordre siga coneguda pels membres de la comunitat educativa.  
En cas de cofinançament o finançament d'aquestes ajudes pel Fons Social Europeu (d'ara en avant, FSE), els centres tindran l'obligació d'informar, així mateix, que aquestes subvencions estan cofinançades o finançades per l'FSE. En aquest cas tota la documentació i cartelleria que s'utilitze haurà de complir el Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes als diferents fons que ofereixen ajudes en el marc de la política de cohesió [Diario Oficial de la Unión Europea de 20.12.2013], i el Reglament (UE) núm. 1304/2013, del Parlament Europeu i del Consell, de 17 de desembre de 2013, relatiu al Fons Social Europeu i pel qual es deroga el Reglament (CE) núm. 1081/2006, del Consell [Diario Oficial de la Unión Europea de 20.12.2013].  
La direcció o titularitat del centre receptor certificarà a l'òrgan instructor del procediment que l'alumnat ha sigut informat del cofinançament o finançament d'aquestes ajudes per l'FSE. L'alumnat signarà en el centre receptor per a deixar constància que ha sigut informat, i s'incorporarà a la documentació que ha custodiar el centre.  
  
Dessetena. Obligacions de les persones beneficiàries  
1. Formalitzar la matrícula i mantindre-la durant el curs acadèmic corresponent a la convocatòria de què es tracte.  
2. El cessament dels estudis per causes imputables al beneficiari o beneficiària serà motiu de revocació de la subvenció concedida, i serà aplicable el procediment de reintegrament establit en la present ordre.  
  
Són causes imputables al beneficiari o beneficiària l'anul·lació de matrícula a instàncies de part o per inassistència, així com les renúncies a convocatòries dels mòduls que van donar lloc a la concessió de les ajudes, i que anul·len el sentit de la finalitat de les subvencions, contemplats en l'Ordre 79/2010, de 27 d'agost, de la Conselleria d'Educació, per la qual es regula l'avaluació de l'alumnat dels cicles formatius d'FP del sistema educatiu en l'àmbit territorial de la Comunitat Valenciana, i altra normativa de desplegament que regule l'ordenació i organització acadèmica de l'FP.  
3. Complir els requisits establits per a la concessió i gaudi de la subvenció. Aquests requisits han de mantindre's al llarg del curs per al qual se sol·licita aquesta.  
Les persones beneficiàries hauran de comunicar, si és el cas, la renúncia de la subvenció concedida per deixar de complir els requisits i, en particular, l'anul·lació de matrícula.  
4. Cooperar amb l'Administració en les actuacions de comprovació que siga necessari per a verificar, si és el cas, el compliment i l'efectivitat de les condicions o els determinants de la concessió de la subvenció.  
  
5. Comunicar l'obtenció de subvencions o beques per a la mateixa finalitat, procedents de qualsevol administració o ens públic o privat nacional o internacional, a la direcció general competent en matèria de formació professional de centres docents.  
6. Destinar la subvenció a la finalitat per a la qual es concedeix o, en cas contrari, procedir al seu reintegrament.  
7. Conservar els documents justificatius de l'aplicació dels imports rebuts, incloent-hi els documents electrònics, en la mesura que puguen ser objecte de les actuacions de comprovació i control durant 1 any.  
  
Dihuitena. Circumstàncies que donen lloc a la modificació de la resolució de concessió  
1. Tota alteració dels requisits que s'han tingut en compte per a la concessió de la subvenció i de les obligacions adquirides, i en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma de les quals supere el cost de l'activitat subvencionable, donarà lloc a la modificació de la resolució de concessió.  
2. La concessió de la subvenció serà modificada i serà procedent el reintegrament i l'exigència de l'interés de demora des del moment del pagament de la quantia, en els casos previstos en aquesta ordre, així com en els articles 37 i 38 de la Llei 38/2003, de 17 de novembre, i article 172 de la Llei 1/2015, de 6 de febrer.  
Les quantitats a reintegrar tindran la consideració d'ingressos de dret públic, i serà aplicable el que es disposa en el capítol I del títol II de la Llei 38/2003, de 17 de novembre, general de subvencions.  
  
3. El procediment per al reintegrament de les quanties serà l'establit pels articles 41 i 42 de la Llei 38/2003, general de subvencions, i pel títol IV de la Llei 39/2015, d'1 d'octubre.  
La persona titular de la direcció general amb competències en matèria de formació professional resoldrà el procediment de reintegrament de la subvenció segons el procediment següent:  
a) En els casos en què concórrega alguna causa de reintegrament, es notificarà a la persona beneficiària aquesta circumstància perquè torne la quantitat indegudament percebuda a la conselleria competent en matèria d'educació en el termini de dos mesos.  
b) Si no s'efectua la devolució en el termini indicat, la conselleria competent en matèria d'educació incoarà el corresponent expedient de reintegrament. En els casos en els quals, de la instrucció de l'expedient i a la vista de les al·legacions formulades per la persona interessada, es constate la procedència de la subvenció adjudicada, l'òrgan a què es refereix el paràgraf anterior acordarà la conclusió de l'expedient amb el sobreseïment de les actuacions.  
c) Quan, per contra, siga procedent el reintegrament parcial o total de la subvenció concedida, aquest òrgan dictarà l'oportuna resolució de reintegrament del principal i també dels interessos quan siga procedent.  
  
d) A la vista de la proposta efectuada, es resoldrà l'expedient i serà notificat a la persona interessada, de conformitat amb el que es disposa en l'article 7 del Decret 182/2014, de 24 d'octubre, del Consell, pel qual es regula l'ingrés dels drets de naturalesa pública gestionats per la Generalitat, i la devolució d'ingressos indeguts relatius a aquests drets.  
  
4. Les modificacions i reintegraments de subvencions hauran de reflectir-se en les corresponents bases de dades.  
  
Denovena. Mètode de comprovació i pla de control  
La comprovació material de l'efectiva realització de l'activitat, existència de la condició o compliment de la finalitat es durà a terme en els termes establits en el pla de control que aprovarà a aquest efecte la direcció general competent en matèria de formació professional, per delegació de la persona titular de la conselleria competent en matèria d'educació, i segons s'estableix en l'article 169.3 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Vintena. Responsabilitat i règim sancionador  
Les persones beneficiàries quedaran sotmeses a les responsabilitats i règim sancionador regulat en els capítols I i II del títol IV de la Llei 38/2003, de 17 de novembre, general de subvencions, i en el capítol IV del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Vint-i-unena. Delegació de competències  
1. Es delega en la persona titular de la direcció general competent en matèria de formació professional del sistema educatiu la facultat de resoldre la convocatòria que inicie el procediment, així com les resolucions de concessió o denegació de les subvencions, i se l'autoritza perquè dicte les resolucions necessàries per a l'execució d'aquesta ordre. A més, se l'autoritza per a dictar les resolucions que complementen o modifiquen les resolucions anteriors en cas de necessitat, d'acord amb l'article 19, punt 4, de la Llei general de subvencions.  
  
2. Es delega en la persona titular de la direcció general competent en matèria de formació professional del sistema educatiu la resolució dels expedients de reintegrament que siguen pertinents, les resolucions de desistiment, i se l'autoritza per a resoldre l'ampliació dels terminis de presentació d'instàncies i justificacions, quan es considere aconsellable per al desplegament i execució d'aquesta ordre, d'acord amb el que dispose la legislació aplicable sobre procediment administratiu comú.  
  
3. La delegació dels apartats anteriors no comprendrà matèries pròpies de la competència de l'òrgan de decisió.  
  
Vint-i-dosena. Eficàcia  
Aquesta ordre produirà efectes des de l'endemà de la seua publicació en el Diari Oficial de la Generalitat Valenciana, fins a la finalització de la vigència del Pla estratègic de subvencions aprovat per Resolució de 23 de març de 2020, del conseller d'Educació, Cultura i Esport, el 31 de desembre de 2023.  
  
  
Vint-i-tresena. Recursos  
Contra aquesta ordre, que esgota la via administrativa, es podrà interposar un recurs potestatiu de reposició davant de l'òrgan que va dictar la resolució, en el termini d'un mes a comptar des de l'endemà de la publicació, o bé directament un recurs contenciós administratiu en el termini de dos mesos comptats des de l'endemà de la publicació, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
  
València, 10 de gener de 2022  
  
El conseller d'Educació, Cultura i Esport,  
VICENT MARZÀ I IBÁÑEZ